SDP:n eduskuntaryhmän puheenjohtaja Antti Lindtman haluaa selvitystä keskustan eduskuntaryhmän ajattelusta.

AOP

SDP:n eduskuntaryhmän puheenjohtaja Antti Lindtman (sd) kertoo Twitterissä kaipaavansa selvitystä keskustan eduskuntaryhmän ajattelusta ja viime päivien tapahtumista.

Lindtman on pyytänyt, että keskustan eduskuntaryhmän puheenjohtaja Antti Kurvinen osallistuu SDP:n eduskuntaryhmän kokoukseen huomenna.

Pääministeri Antti Rinne (sd) jätti eilen hallituksen eropyynnön tasavallan presidentti Sauli Niinistölle.

Keskustan eduskuntaryhmä ja puoluehallitus ilmoittivat maanantaina julkisuuteen, että heillä on epäluottamusta pääministeri Rinteeseen ja he toivoivat SDP:n tekevän tästä omat johtopäätöksensä.

Saatuaan kirjallisen selvityksen tiistaiaamuna siitä, miksi keskustalla on epäluottamusta pääministeriin, Rinne veti omat johtopäätöksensä ja pyysi presidentiltä eroa.

Iltalehti uutisoi tiistai-iltana salaisiin viesteihin perustuen, miten keskustalaiset kampesivat Rinteen pois pääministerin tehtävästä.

Kaikki Rinteen hallituksen puolueet eli SDP, keskusta, vihreät, vasemmistoliitto ja RKP ovat kertoneet haluavansa jatkaa samalla hallituspohjalla ja olevansa sitoutuneita Rinteen johdolla tehtyyn hallitusohjelmaan.

Suurimman eduskuntaryhmän puheenjohtajana Lindtman on kutsunut eduskuntaryhmien ja puolueiden puheenjohtajat sekä eduskuntaryhmien pääsihteerit neuvotteluun, jossa sovitaan hallitusneuvottelujen tunnusteluvaiheen vetäjästä. Neuvottelu on torstaina kello 16.30.

Tilaisuudessa jaetaan kysymykset ja sovitaan eduskuntaryhmien vastausten määräajasta.

Puhemies Matti Vanhanen (kesk) arvioi tiistaina, että uusi hallitus voisi olla kasassa viikossa, jos vanha hallituspohja jatkaa.